REGULAMENTUL (CE) NR. 146/2009 AL COMISIEI
din 20 februarie 2009
de modificare a anexei II la Regulamentul (CE) nr. 2076/2005 cu privire la importurile de produse pescărești din Camerun
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 853/2004 al Parlamentului European și al Consiliului din 29 aprilie 2004 de stabilire a unor norme specifice de igienă care se aplică alimentelor de origine animală (1), în special articolul 9,
având în vedere Regulamentul (CE) nr. 854/2004 al Parlamentului European și al Consiliului din 29 aprilie 2004 de stabilire a normelor specifice de organizare a controalelor oficiale privind produsele de origine animală destinate consumului uman (2), în special articolul 16,
întrucât:
(1)
Articolul 11 alineatul (1) din Regulamentul (CE) nr. 854/2004 prevede că produsele de origine animală trebuie să fie importate numai dintr-o țară terță sau dintr-o parte a unei țări terțe înscrise pe o listă întocmită în conformitate cu regulamentul menționat anterior.
(2)
Regulamentul (CE) nr. 2076/2005 al Comisiei din 5 decembrie 2005 de stabilire a dispozițiilor tranzitorii de aplicare a Regulamentelor (CE) nr. 853/2004, (CE) nr. 854/2004 și (CE) nr. 882/2004 ale Parlamentului European și ale Consiliului (3) prevede, prin derogare de la articolul 11 alineatul (1) din Regulamentul (CE) nr. 854/2004, că statele membre pot autoriza, în anumite condiții, importul de produse pescărești din țările terțe incluse pe lista din anexa II la regulamentul menționat anterior.
(3)
Țările terțe respective, în care nu a fost încă realizată nicio inspecție comunitară pentru a verifica condițiile lor sanitare și pentru a evalua echivalența cu cerințele legislației comunitare a controalelor aplicate de autoritățile lor competente, au fost incluse în anexa II din Regulamentul (CE) nr. 2076/2005. Prin urmare, Camerun este inclus, în prezent, pe lista din anexa II la Regulamentul (CE) nr. 2076/2005.
(4)
O inspecție comunitară realizată în Camerun în 2003 a descoperit neajunsuri grave în ceea ce privește igiena în procesul de manipulare a produselor pescărești și în ceea ce privește capacitatea autorităților competente din țara terță în cauză de a efectua controale fiabile ale produselor pescărești. În consecință, Camerun nu poate oferi garanțiile necesare care să confirme că produsele pescărești au fost obținute în condiții cel puțin echivalente cu acelea care reglementează producerea și introducerea pe piață a produselor pescărești în Comunitate. În urma inspecției, Camerun și-a suspendat exporturile de produse pescărești către UE.
(5)
Din 2004, autoritatea competentă din Camerun nu a informat Comunitatea cu privire la progresul realizat în punerea în aplicare a măsurilor de remediere a neajunsurilor constatate în 2003. În 2008, Camerun a refuzat desfășurarea unei inspecții comunitare la fața locului, invocând faptul că nicio unitate din sectorul pescuitului sau niciun vas de pescuit camerunez nu intenționează să exporte produse pescărești către UE, pe termen scurt.
(6)
Prin urmare, nu ar mai trebui autorizate importurile în Comunitate de produse pescărești din Camerun.
(7)
Prin urmare, Regulamentul (CE) nr. 2076/2005 ar trebui modificat în consecință.
(8)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Anexa II la Regulamentul (CE) nr. 2076/2005 se înlocuiește cu textul din anexa la prezentul regulament.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 20 februarie 2009.